સિંહોના ટોળા ન હોય એ કહેવત અહીં આજે સાવરકુંડલાના આંબરડી ગામે ખોટી સાબિત થઈ હતી. જી હા એક સાથે 14-14 સિંહો આજે વહેલી સવારે સાવરકુંડલાના આંબરડી ગામે આવેલ બીડ વિસ્‍તારમાં એક ખેડૂતની નજરે પડતા ખેડૂત બેબાકળા બની ગયા હતા. બીડમાં આવેલ વાડી માલિક કરશનભાઈ ધડુક વહેલી સવરે ખેતરે હતા. સિંહોની એક પછી એક ગર્જનાઓથી ખેડૂત હેબતાઈ જઈ ઘરે આવવા મજબુર બની ગયા હતા અને વનરાજોની ત્રાડોથી જાણે બીડ વિસ્‍તાર ગુંજી ઉઠયો હતો. ખેડૂતે ગામમાંઆવી સિંહની વાત કરતા વાત વાયુવેગે ફેલાઈ ગઈ હતી અને જોતજોતામાં સિંહનું ટોળું જોવા લોકોના ટોળા એકઠા થઈ ગયા હતા ને એક સાથે 14 સિંહ દર્શનનો શાંતિપૂર્વક આનંદ માણ્‍યો હતો. સવારથી બપોર સુધી લીલી ઝાડી, જાંખરામાં સિંહોનું ઝુંડ ત્‍યાં એક જ જગ્‍યાએ પોતાની મસ્‍તીમાં અડો જમાવીને આરામ ફરમાવ્‍યો હતો. સાંજના સમયે ફરી પાછા એજ વનરાજો બીડમાંથી શિકારની શોધમાં બહાર નીકળતા નજરે ચડયા હતા.